Magistraţii Înaltei Curţi de Casaţie şi Justiţie (ICCJ) l-au condamnat, luni seară, pe deputatul Anghel Stanciu la şase luni de închisoare cu suspendare, însă decizia nu este definitivă, putând fi atacată cu apel în termen de zece zile de la comunicare.

De asemenea, el a fost obligat la plata a 3.000 de lei, reprezentând cheltuieli judiciare către stat, şi 50 de lei, onorariul parţial pentru apărătorul din oficiu.

”În baza art. 81 din Codul penal anterior dispune suspendarea condiţionată a executării pedepsei de şase luni închisoare pe durata unui termen de încercare de doi ani şi şase luni stabilit în conformitate cu dispoziţiile art. 82 din Codul penal anterior”, se precizează în minuta instanţei supreme.

Anghel Stanciu este şi preşedintele Senatului Universităţii Tehnice ”Gheorghe Asachi” din Iaşi.

În noiembrie 2013, deputatul PSD de Iaşi Anghel Stanciu a fost trimis în judecată pentru conflict de interese, fiind acuzat că şi-a angajat fiul şi nora la biroul său parlamentar din Iaşi, aceştia obţinând astfel venituri de peste 65.000 de lei.

Procurorii arătau, în actul de sesizare a instanţei, că deputatul Anghel Stanciu a încheiat cu fiul său două contracte civile prin care acesta a fost angajat, în perioada 2007-2011, la biroul său parlamentar. Fiul lui Stanciu a obţinut, în baza celor două contracte, venituri de 38.945 de lei.

Totodată, Anghel Stanciu a angajat-o pe nora sa, în perioada 2008-2011, în baza unui contract civil, la biroul lui parlamentar, aceasta obţinând astfel venituri de 26.934 de lei, precizau procurorii.

În decembrie 2011, Parchetul Înaltei Curţi de Casaţie şi Justiţie a fost sesizat de Agenţia Naţională de Integritate să facă cercetări în cazul deputatului Anghel Stanciu, după ce a constatat că acesta şi-a angajat fiul şi nora la biroul său parlamentar din Iaşi.

Potrivit Codului Penal, "conflictul de interese constă în îndeplinirea, în exerciţiul atribuţiilor de serviciu, a unui act ori participarea la luarea unei decizii prin care s-a realizat, direct sau indirect, un folos material pentru sine, soţul său, o rudă ori un afin până la gradul II inclusiv".